ΓΡΑΠΤΗ ΕΡΩΤΗΣΗ E-1195/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Κίνδυνος προξένησης σοβαρών ατυχημάτων στη νήσο CANVEY στο Έσεξ

Γνωρίζει η Επιτροπή ότι η νησιωτική κοινότητα της νήσου CANVEY στην εκλογική μου περιφέρεια συνδέεται με την υπόλοιπη χώρα μόνο μέσω ενός δρόμου μονής λωρίδας ο οποίος επλήγη στις αρχές της δεκαετίας '50 από σφοδρές θαλασσοπλημμύρες και ότι υπάρχει κίνδυνος πρόκλησης μείζονος ατυχήματος τόσο στον εν λόγω δρόμο όσο και στις τερματικές εγκαταστάσεις των αγωγών πετρελαίου και φυσικού αερίου οι οποίες υπάρχουν στο νησί; Έχει μήπως αναλάβει κάποια δράση η Επιτροπή σε συνάρτηση με την απειλή πρόκλησης μείζονων ατυχημάτων σε συναφείς νησιωτικές κοινότητες σε άλλα κράτη μέλη και, πιο συγκεκριμένα, ποιές είναι οι κοινοτικές οδηγίες και τα προγράμματα κοινοτικής χρηματοδότησης που μπορούν να εφαρμοστούν στην περίπτωση αυτή;

Απάντηση της κας Bjerregaard εξ ονόματος της Επιτροπής (1 Ιουλίου 1996)

Η οδηγία 82/501/ΕΟΚ (η οδηγία του «Σεβέζo») για τους κινδύνους ατυχημάτων μεγάλης εκτάσεως που περικλείουν ορισμένες βιομηχανικές δραστηριότητες ((ΕΕ L 230, 5.8.1982 )) (που τέθηκε σε εφαρμογή συνεπεία της έκδοσης των κανονισμών του Ηνωμένου Βασιλείου για τον έλεγχο του κινδύνου πρόκλησης ατυχημάτων μεγάλης εκτάσεως από βιομηχανικές δραστηριότητες (CIMAH)) θα εφαρμοστεί και στους τερματικούς σταθμούς πετρελαίου και αερίου της νήσου Canvey, στην οποία οι εξακριβωμένες τιμές των επικίνδυνων ουσιών υπερβαίνουν τα επίπεδα που καθορίζονται στην οδηγία.

Η οδηγία προβλέπει τη λήψη μέτρων, για τα οποία χρειάζεται να καταρτισθεί το σχετικό σχέδιο κατεπειγουσών ενεργειών, για να υπάρξει η δυνατότητα επαρκούς αντιμετώπισης στην ασυνήθιστη περίπτωση επέλευσης κάποιου ατυχήματος. Επιπροσθέτως, στα άτομα εκείνα που ενδέχεται να θιγούν από τα ατυχήματα μεγάλης εκτάσεως πρέπει να δοθούν σχετικές πληροφορίες για τα μέτρα ασφαλείας και την ορθή στάση που πρέπει να τηρηθεί στην περίπτωση του σχετικού ατυχήματος. Σε κάθε περίπτωση, εκείνο που είναι αναγκαίο είναι να αντιμετωπισθούν εκείνα τα ιδιάζοντα ειδικά χαρακτηριστικά που επικρατούν σε κάθε τοπική κοινότητα, όπως το Canvey ή παρόμοιες νησιωτικές κοινότητες.

Οι κύριοι χρηματοδοτικοί μηχανισμοί για την πραγματοποίηση ερευνών στον τομέα αυτό τίθενται σε εφαρμογή μέσω του περιβαλλοντικού και κλιματολογικού προγράμματος της Κοινότητας, στο οποίο περιλαμβάνονται σχέδια ερευνών και βιομηχανικής ασφαλείας και καταπολέμησης των κινδύνων πρόκλησης πλημμυρών. Εκπεφρασμένος στόχος των ερευνών βιομηχανικής ασφαλείας στο πλαίσιο του προγράμματος αυτού είναι «... να βελτιωθεί το επιστημονικό υπόβαθρο για την κατανόηση των βιομηχανικών ατυχημάτων, πράγμα που θα οδηγήσει σε καλύτερη αξιολόγηση του κινδύνου επέλευσης ατυχημάτων, αλλά και διαχείρισης και πρόληψής τους». Ένας από τους σημαντικότερους στόχους των διεξαγομένων ερευνών σε συνάρτηση με το θέμα αυτό είναι η ενίσχυση της κοινοτικής νομοθεσίας και ιδίως της οδηγίας του Seveso αλλά και η ενίσχυση της μελλοντικής αναθεώρησής της. Στο πεδίο των φυσικών κινδύνων, οι έρευνες για την αποτροπή των πλημμυρών έχουν συμπεριληφθεί με στόχο την «... ανάπτυξη των σχετικών διαδικασιών για την αξιολόγηση του κινδύνου επέλευσης πλημμυρών...σε παράκτιες και επίπεδες περιοχές που είναι ιδιαίτερα εκτεθειμένες σε αναπάντεχες κεραυνοβόλες πλημμύρες».